DEĊIŻJONI TAL-KUMMISSJONI
tal-11 ta' Awwissu 2008
li temenda l-Appendiċi ta' l-Anness VI ta' l-Att ta' Adeżjoni tal-Bulgarija u r-Rumanija f'dak li għandu x'jaqsam ma' stabbilimenti ta' l-ipproċessar tal-ħalib fil-Bulgarija
(notifikata taħt id-dokument numru C(2008) 4269)
(Test b’relevanza għaż-ŻEE)
(2008/672/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta' Adeżjoni tal-Bulgarija u r-Rumanija, u b'mod partikolari l-ewwel sottoparagrafu tal-paragrafu (f) tat-Taqsima B tal-Kapitolu 4 ta' l-Anness VI tiegħu,
Billi:
(1)
Il-Bulgarija ngħatat perjodi transizzjonali, bl-Att ta' Adeżjoni tal-Bulgarija u r-Rumanija, biex ċerti stabbilimenti ta' l-ipproċessar tal-ħalib jikkonformaw mar-rekwiżiti tar-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi regoli speċifiċi ta' iġjene għall-ikel li ġej mill-annimali (1).
(2)
L-Appendiċi ta’ l-Anness VI ta' l-Att ta' Adeżjoni ġie emendat bid-Deċiżjonijiet tal-Kummissjoni 2007/26/KE (2), 2007/689/KE (3), 2008/209/KE (4), 2008/331/KE (5) u 2008/547/KE (6). Il-Bulgarija pprovdiet garanziji li ħames stabbilimenti ta' l-ipproċessar tal-ħalib lestew il-proċess ta' aġġornament tagħhom u li issa huma konformi għal kollox mal-leġislazzjoni Komunitarja. Dawn l-istabbilimenti jitħallew jingħataw u jipproċessaw ħalib nej, u li mhuwiex konformi. Għaldaqstant, għandhom ikunu inklużi fil-lista tal-Kapitolu I ta' l-Appendiċi ta' l-Anness VI.
(3)
Stabbiliment ta’ l-ipproċessar tal-ħalib li bħalissa jinsab imniżżel bħala konformi se jirċievi u jipproċessa, f’żewġ linji separati, ħalib nej kemm konformi u kemm le. Dak l-istabbiliment, għaldaqstant, għandu jiżdied mal-lista tal-Kapitolu 2. Stabbiliment ieħor ta’ l-ipproċessar tal-ħalib li bħalissa hu mniżżel fil-Kapitolu 2 se jirċievi u jipproċessa biss ħalib konformi. Dan l-istabbiliment, għaldaqstant, għandu jitħassar mill-Kapitolu 2 ta’ l-Appendiċi għall-Anness VI.
(4)
L-Appendiċi ta' l-Anness VI ta' l-Att ta' Adeżjoni tal-Bulgarija u r-Rumanija għandu għalhekk jiġi emendat skond dan.
(5)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Appendiċi ta’ l-Anness VI ta’ l-Att ta' Adeżjoni tal-Bulgarija u r-Rumanija huwa emendat skond l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 11 ta’ Awwissu 2008.